Source: https://www.edilex.fi/uutiset/vuosihakemisto/kaikki/2014?perpage=100&offset=701
Timestamp: 2019-10-18 19:31:11+00:00
Document Index: 21680332

Matched Legal Cases: ['tuomioistuin ', 'KKO ', 'KKO ', 'KKO ', 'kko ', 'kko ', 'kko ', 'kko ', 'kko ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ']

1 - 100 .......... 401 - 500 501 - 600 601 - 700 701 - 800 801 - 900 901 - 1000 1001 - 1100 1101 - 1200 .......... 3601 - 3673
29.10.2014 11.30
Kuorma-autonkuljettajan määräaikaisen työsopimuksen kestosta ei ollut sovittu - yhtiön katsottiin päättäneen työsopimuksen sairauden perusteella Työntekijää 3-6 kuukaudeksi hakeneen yhtiön ja tehtävään palkatun työntekijän ei katsottu sopineen siitä, että määräaikainen työsopimus päättyy kolmen kuukauden määräajan päättyessä. Yhtiön ei katsottu myöskään ilmoittaneen työntekijälle työsuhteen päättymisestä viipymättä päättymisajankohdan tultua sen tietoon. HO katsoi työnantajan päättäneen työsopimuksen työntekijän sairauden perusteella. Kohtuullisena korvaukseksena työsuhteen perusteettomasta päättämisestä pidettiin kolmen kuukauden palkkaa vastaavaa määrää. (Vailla lainvoimaa 29.10.2014)
29.10.2014 10.30
Kiinteistön muita vuokralaisia kohtaan uhkaavasti käyttäytyneen vuokrasopimus voitiin purkaa varoitusta antamatta Kun huomioon otettiin erityisesti vuokralaisen esittämät uhkaukset tappamisesta ja muusta väkivallasta, purkamisperusteen aiheuttaneella vuokralaisen menettelyllä ei ollut ainoastaan vähäinen merkitys. Vuokralainen oli menetellyt tavalla, joka oikeutti vuokranantajan purkamaan vuokrasopimuksen. (Vailla lainvoimaa 29.10.2014)
29.10.2014 10.00
Rikosasian sovittelusopimus sitoi osapuolia eikä käräjäoikeuden tuomitsemaa vahingonkorvausta voitu enää vaatia yli sovitun määränSopimus oli laadittu noin puoli vuotta tapahtumien jälkeen. Mahdollisesti pysyväksi jäävän kosmeettisen haitan oli täytynyt tuolloin olla näkyvissä B:n kasvoilla, vaikka sen pysyvyydestä ei välttämättä olekaan ollut täyttä varmuutta. Tämän vuoksi B:n olisi tullut sopimuksessa ilmoittaa, että hän tulee vaatimaan mahdollisesti pysyväksi jäävästä kosmeettisesta haitasta erikseen myöhemmin korvausta. (Vailla lainvoimaa 29.10.2014)
29.10.2014 9.30
EIT: Julkisilla paikoilla "nakuilleen" tuomitsemisella ei rikottu ilmaisuvapautta Julkisilla paikoilla alastomasti kävelleen britin (“the naked rambler”) toistuvilla pidätyksillä ja vankeusrangaistukseen tuomitsemisella Skotlannissa ei katsottu loukatun valittajan ilmaisuvapautta.
29.10.2014 8.44
Lentokoneiden huoltosuunnittelijalle korvausta työsuhteen perusteettomasta päättämisestä ja hyvitystä yt-lain rikkomisesta HO ei muuttanut KO:n tuomiota, jolla lentoyhtiö oli tuomittu maksamaan irtisanomalleen lentokoneiden huoltosuunnittelijalle korvausta työsuhteen perusteettomasta päättämisestä, kun hänelle ei ollut tarjottu irtisanomisaikana yhtiössä avoinna ollutta ostajan työtä. Lentoyhtiö oli lisäksi velvollinen maksamaan työntekijälle hyvitystä yt-lain rikkomisesta, kun päätös työntekijöiden irtisanomiseen johtavista toimenpiteistä oli tosiasiallisesti tehty ennen yt-menettelyä. (Vailla lainvoimaa 29.10.2014)
28.10.2014 16.01
Hovioikeuden ratkaisu velkakirjaan perustuvasta saatavasta takaajalta – sillä seikalla, että pankki oli aluksi erehdyksessä ilmoittanut virheellisesti velasta maksamatta olevan määrän ei ollut merkitystä todistustaakan kannaltaLähtökohtaisesti velallisella on todistustaakka siitä, että velka on kokonaan tai osittain lakannut maksusuorituksen johdosta. Takaajalla ei kuitenkaan ole aina tietoa velalle kertyneistä suorituksista. Takaajan oikeuksien turvaamiseksi takauksesta ja vierasvelkapanttauksesta annetun lain 14 §:ssä ovat säännökset takaajan oikeudesta saada velkasuhteen aikana päävelkaa koskevia tietoja. Tämän säännöksen nojalla takaajalla on pyynnöstään oikeus saada tietoja esimerkiksi päävelan senhetkisestä määrästä. Tässä tapauksessa pankki oli esittänyt 17.12.2013 päivätyn suoritusraportin, jonka mukaan kyseiselle velalle oli tehty yhteensä viisi maksusuoritusta määrältään yhteensä 110.371,56 euroa. Tässä tilanteessa vastaajana olleen takaajan asiana olisi ollut näyttää, että velalle oli tehty muita kuin pankin ilmoittamia suorituksia. Sillä seikalla, että pankki oli aluksi ilmoittamansa mukaisesti erehdyksessä ilmoittanut virheellisesti velasta maksamatta olevan määrän, ei ollut merkitystä todistustaakan kannalta. (Vailla lainvoimaa 28.10.2014)
Vakuutuslautakunta ei hyväksynyt syöpävakuutuksen maksukorotusta Vakuutus- ja rahoitusneuvonnan FINEn vakuutuslautakunta on antanut uusia ratkaisusuosituksia ja ratkaissut kolme kiistaa syöpävakuutusten maksukorotuksista asiakkaiden hyväksi. Vakuutuslautakunta katsoi, ettei vakuutusyhtiöllä ollut oikeutta muuttaa sopimusehtoja ja nostaa vakuutusmaksuja.
28.10.2014 14.41
Tietoa harmaasta taloudesta: Anniskeluluvanhaltijat Suomessa Verohallinnon harmaan talouden selvitysyksikkö on tutkinut Suomen anniskeluluvanhaltijoita vuosina 2011–2013 ja selvittänyt anniskeluluvanhaltijoiden taloudellista luotettavuutta ja lakisääteisten velvoitteiden hoitamista elinkeinotoiminnassa. Selvityksen mukaan alisuhteiset palkat ja matalakatteisuus ovat lisääntymässä.
28.10.2014 14.01
Apulaisoikeusasiamies: Asiakkaan sinuttelu Kelan vakiokirjeissä ei ole vastoin lakia Kela ei ole menetellyt lainvastaisesti, kun se on ryhtynyt käyttämään sinuttelumuotoa päätöksissään ja asiakaskirjeissään, katsoo apulaisoikeusasiamies Jussi Pajuoja. Asiasta oikeusasiamiehelle kannellut henkilö katsoi, että sinuttelumuodon käyttö asiakaskirjeissä on vastoin perustuslaissa säädettyä yhdenvertaisuutta. Sinuttelu vaatii kantelijan mielestä kummankin osapuolen suostumusta.
28.10.2014 13.47
LakimiesUutiset: Kaivoslaki hiertää pintaa syvemmältä Uusi kaivoslaki on lisännyt byrokratiaa ja korkeimman hallinto-oikeuden työkuormaa. Suurimpana solmukohtana ovat olleet ympäristölupiin liittyvät valitukset. Uusi kaivoslaki tuli voimaan 1. heinäkuuta 2011, ja se korvasi vuonna 1965 säädetyn kaivoslain. Uudistuksen lähtökohtana oli harmonisoida alan sääntelyä perusoikeusnormiston sekä muun luonnonvara- ja ympäristöoikeudellisen sääntelyn kanssa. Elinkeino-oikeudellisesta perusvireestään huolimatta lailla haettiin tasapainoa toiminnanharjoittajien velvollisuuksien sekä maanomistajien ja haitankärsijöiden oikeuksien välille. Asiasta kirjoittaa LakimiesUutiset.
28.10.2014 13.11
Poliisia kerran potkaissut syyllistyi virkamiehen väkivaltaiseen vastustamiseenAsiassa oli kysymys siitä, oliko A virkatoimen johdosta käyttänyt väkivaltaa poliisimies B:tä kohtaan. B:n mukaan A:n potku oli ollut voimakas ja yllättävä. A oli myöntänyt potkaisseensa B:tä kevyesti tai tönäisseensä tätä jalalla nivusen alueelle. Kirjallisena todisteena olevista lääkärinlausunnoista ja -todistuksesta ilmeni, että B:lle oli aiheutunut potkusta pitkään jatkunutta kipua ja aristusta oikeaan nivuseen. B:n kertomuksen ja kirjallisten todisteiden perusteella hovioikeus katsoi selvitetyksi, että A:n potku oli ollut voimakas ja siten virkamiehen väkivaltaisen vastustamisen tunnusmerkistössä tarkoitettua väkivaltaa. Kun A:n potku oli ollut ajallisessa yhteydessä suoritettuun virkatoimeen, oli väkivallan katsottava tapahtuneen virkatoimen johdosta. B:n menettely täytti tältä osin virkamiehen väkivaltaisen vastustamisen tunnusmerkistön. (Vailla lainvoimaa 28.10.2014)
28.10.2014 12.12
VATT:n teettämä tutkimus: Työmarkkinajärjestöjen eläkesopimus on vaatimaton – alaikärajaa tulisi nostaa viidellä vuodella jo seuraavan 10 vuoden aikana Työmarkkinajärjestöjen syyskuussa tekemä eläkeratkaisu ei riitä alentamaan eläkevuosien ja työvuosien välistä suhdetta. Jatkossa onkin syytä pitää esillä vaihtoehto, jossa vanhuuseläkkeen alaikärajaa nostettaisiin reippaammin, viidellä vuodella seuraavan 10 vuoden aikana ja vasta sen jälkeen se sidottaisiin elinajan odotteeseen. Selvitys tällaista vaihtoehdosta on tarpeen, jotta saadaan nykyistä kattavampi kokonaiskuva politiikan vaihtoehdoista. Näin sanoo valtiotiet. tri, dosentti Heikki Oksanen VATT:lle tekemässään tutkimuksessa.
28.10.2014 12.02
Hallinto-oikeus kumosi ja palautti aluehallintoviraston ympäristölupapäätöksen Kotanevan turvetuotannosta Laihian kunnassa liian suppean kuulemisen vuoksiHallinto-oikeus arvioi, että Kotasuon turvetuotantoalueen kuivatusvedet voivat, varsinkin alueen kuntoonpanovaiheessa, vaikuttaa haitallisesti Sulvanjoen vedenlaatuun myös Mustasaaren kunnan alueella. Hapan valumavesi saattaa vaikuttaa haitallisesti Mustasaaren kunnassa ja Vaasan kaupungissa sijaitsevan Eteläisen Kaupunginselän kalojen kutualueilla. Mustasaaren kunnassa ja mahdollisesti myös Vaasan kaupungissa voi olla sellaisia maa- tai vesialueenomistajia, joiden oikeutta tai etua asia saattaa koskea. Kun lisäksi otettiin huomioon, että Kyrönmaa-lehden levikki sekä Mustasaaressa, jossa enemmistön kieli on ruotsi, että Vaasan kaupungissa on rajallinen, kaikille siihen oikeutetuille ei oltu annettu tilaisuutta tehdä muistutuksia tai ilmaista mielipidettään asiasta. Hallinto-oikeus katsoi, että lupahakemuksesta olisi tullut kuuluttaa Laihian kunnan lisäksi Mustasaaren kunnassa ja Vaasan kaupungissa ja kuulutuksen julkaisemisesta olisi tullut tiedottaa myös Mustasaaressa ja Vaasassa yleisesti leviävässä sanomalehdessä. (Vailla lainvoimaa 28.10.2014)
Palkan ja kuntoutustuen ilmoittamisen työttömyyskassalle laiminlyönyt veikkausvoittaja ei syyllistynyt petokseen Vastaaja oli kertonut KO:ssa mm., ettei hänellä ollut ollut mitään tarvetta yrittää hankkia perusteetonta etuutta, koska hän oli saanut 147 000 euron veikkausvoiton. Kun asiassa oli jäänyt näyttämättä, että työttömyysetuutta nostanut vastaaja olisi tahallaan hyötymistarkoituksessa jättänyt saamansa palkan ja etuuden ilmoittamatta, syyte petoksesta oli hylättävä. HO ei myöntänyt syyttäjälle jatkokäsittelylupaa. (Vailla lainvoimaa 28.10.2014)
28.10.2014 10.30
Keskusverolautakunta: Teleliittymämaksujen palautukseen sovellettiin kahden vuoden siirtymäaikaaKeskusverolautakunta katsoi, että että vuosien 2014 ja 2015 aikana tapahtuvaan teleliittymämaksujen palautukseen sovellettiin kahden vuoden siirtymäaikaa 1.1.2014 voimaan tulleiden varojenjaon verotusta koskevien säännösten osalta. (Ei lainvoimainen 27.10.2014)
28.10.2014 9.30
Ohje merityötulon verotuksesta julkaistu Verohallinto on julkaissut ohjeen, joka käsittelee merityötulon verotusta. Ohje korvaa aikaisemman diaarisoimattoman Merityötulon verotus -ohjeen.
28.10.2014 8.01
Myyjän erittäin hyväkuntoiseksi väittämä rivitaloasunto osoittautui asuinkelvottomaksi – 166.300 euron kauppa purettiin Hovioikeus katsoi, että asunnossa olevaa virhettä ei oltu saatu oikaistua ilman ostajille aiheutunutta olennaista haittaa. Ostajat olivat joutuneet muuttamaan kaksi kertaa pois asunnosta siellä todettujen terveyshaittojen ja remonttien takia. Korjauksista huolimatta täyttä varmuutta terveyshaittojen poistumisesta asunnosta ei käräjäoikeuden tuomion antamisen jälkeenkään ollut olemassa. Hovioikeus katsoi, että kaupan purkamista tukevat seikat kokonaisuutena asiaa arvioiden olivat painavampia kuin kauppahinnan alentamista tukevat seikat. Muuta kuin kaupan purkamista ei voitu pitää asiassa kohtuullisena seuraamuksena ostajien kannalta. (Vailla lainvoimaa 28.10.2014)
27.10.2014 16.05
Oikeusministeriön säädöshankekatsaus on päivitetty
27.10.2014 15.44
Työryhmä ehdottaa säännöstä törkeästä luonnonsuojelurikoksesta – myös muiden ympäristörikosten muutostarvetta arvioitiin Oikeusministeriön asettama työryhmä on saanut valmiiksi ehdotuksensa luonnonsuojelu- ja ympäristörikoksia koskevien säännösten muuttamiseksi. Tavoitteena on, että luonnonsuojelu- ja ympäristörikoksia arvioitaessa otettaisiin entistä paremmin huomioon rikosten suunnitelmallisuus ja taloudellisen hyödyn tavoittelu. Työryhmä ehdottaa, että rikoslakiin lisättäisiin uusi törkeää luonnonsuojelurikosta koskeva säännös.
27.10.2014 15.09
Kilpailu ja -kuluttaviraston viikon vinkki: Hinta pitää olla mainoksessa selkeästi näkyvillä Markkinoinnissa pitää kertoa kuluttajien kannalta oleelliset tiedot ja hintatietojen täytyy pitää paikkansa. Kokonaishinta ei saa jäädä tavaran tai palvelun hinnan osatekijän varjoon. Esimerkiksi palvelua koskevaa määräaikaista tilaussopimusta ei voida mainostaa tyyliin ”X euroa per päivä”.
KHO:n ratkaisu huomattavan markkinavoiman yrityksestä viestintämarkkinoilla Korkein hallinto-oikeus katsoi muun muassa, että Viestintävirasto oli voinut jättää asettamatta vuokrausvelvoitteen ja syrjimättömän hinnoittelun velvoitteen alle 8 Mbit/s yhteysnopeuksille.
27.10.2014 14.41
KHO:n kolme ratkaisua teleyritykselle asetettavia huomattavan markkinavoiman velvollisuuksia koskevissa asioissaViestintävirasto ei ollut voinut päätöksessä esittämillään perusteilla katsoa, että enimmäishinnan noudattamista koskevan velvollisuuden asettaminen valittajille olisi ollut viestintämarkkinalain 37 §:n 3 momentissa tarkoitetulla tavalla välttämätöntä. Tältä osin päätökset oli kumottava. Kysymys myös hallintopäätöksen valituskelpoisuudesta.
27.10.2014 14.37
Unionin tuomioistuimen ratkaisu koskien elinkeinonharjoittajan yksipuolisesti tekemän palveluhintojen muutoksen hyväksyttävyyttä Bundesgerichtshofin (Saksa) tekemät ennakkoratkaisupyynnöt koskivat direktiivien 2003/55 ja 2003/54 tulkintaa. Kyse oli kuluttajien kanssa tehtäviä sähkön- ja kaasuntoimitussopimuksia koskevasta lainsäädännöstä. Unionin tuomioistuin katsoi mainittujen säädösten olevan este sellaiselle kansalliselle lainsäädännölle, jossa määritetään kuluttajien kanssa tehtävien sähkön- ja kaasuntoimitussopimusten sisältö ja mahdollistetaan toimitusta koskevien tariffien muutos, mutta jätetään takaamatta, että kuluttajille ilmoitettaisiin ajoissa ennen muutoksen voimaantuloa muutoksen perusteet, edellytykset ja laajuus.
27.10.2014 14.00
Tuomioistuimia ja tuomareita koskevat säännökset yhteen lakiin – lausuntotiivistelmä tuomioistuinlakityöryhmän mietinnöstä Lausunnonantajat ovat pääosin pitäneet työryhmän tehtävänantoa ja asetettuja tavoitteita kannatettavina. Laajalti lausunnoissa on kannatettu myös sitä, että tuomioistuimia ja tuomareita koskevat säännökset koottaisiin yhteen kaikille tuomioistuimille yhteiseen lakiin.
27.10.2014 13.00
Hallinto-oikeus kumosi lautakunnan uuden uhkasakon asettamista koskevan päätöksen rakennusvalvonta-asiassaVaasan hallinto-oikeus totesi, että uhkasakkolain 12 §:n 1 momentin mukaan uutta uhkasakkoa ei saa asettaa, ellei kysymystä aikaisemman uhkasakon tuomitsemisesta ole käsitelty. (Vailla lainvoimaa 27.10.2014)
27.10.2014 12.30
Keskusverolautakunnan ennakkoratkaisu liiketoimintakokonaisuuden käsitteen tulkintaa koskevassa asiassaKeskusverolautakunta katsoi, että toimitilakiinteistö ja puolet keskinäisen kiinteistöyhtiön osakkeista eivät muodostaneet liiketoimintakokonaisuutta. Järjestelyyn ei sovellettu EVL 52 c §:n osittaisjakautumista koskevia säännöksiä. (Ei lainvoimainen 27.10.2014)
27.10.2014 12.02
Pauli Rautiainen perustuslakiblogissa: Ammattikorkeakoulujen opiskelijakuntien pakkojäsenyys kaatui perustuslakivaliokunnassa Eduskunnan sivistysvaliokunta on saanut valmiiksi mietinnön uutta ammattikorkeakoululakia koskeneesta hallituksen esityksestä. Esitys oli valtiosääntösääntöoikeudellisesti kiinnostava, koska siinä hallitus toi eduskuntaan kolmatta kertaa reilun kymmenen vuoden sisään esityksen ammattikorkeakoulujen opiskelijakuntien pakkojäsenyydestä. Koska perustuslakivaliokunnan jo aiemmin tunnistamat perusoikeusongelmat eivät olleet kadonneet mihinkään, hallituksen sitkeä yritys tuoda pakkojäsenyys ammattikorkeakoulujen opiskelijakuntiin törmäsi tälläkin kertaa eduskunnan perustuslakivaliokuntaan, Pauli Rautiainen kirjoittaa perustuslakiblogissa.
27.10.2014 11.46
KKO arvioi näyttöä "veitseen törmäysasiassa": Tapon yritys vai törkeä vammantuottamus – kysymys myös lääkärin puhelimitse kuulemisen edellytyksistä Asiassa oli riidatonta, että A:n kädessään pitämä veitsi oli aiheuttanut B:n rintakehään noin viisi senttimetriä syvän vaakasuoran haavan. Syytteen mukaan A oli aiheuttanut kyseisen haavan veitsellä lyömällä. B kertoi asianomistajana kuultuna haavan syntyneen tilanteessa, jossa hän oli istunut sängyn reunalla ja asianosaisten välisestä riidasta tuohtuneena ponnistanut siitä voimakkaasti ylös törmäten A:n kädessä olleeseen veitseen. Asiassa todistajaksi nimetty lääkäri oli puhelimitse kuultuna arvioinut vaihtoehtoisia tapahtumainkulkuja lääketieteellisin perustein. Kysymys siitä, oliko asiassa ollut edellytyksiä kuulla lääkäriä puhelimitse. Kysymys myös näytön arvioinnista. KKO päätyi siihen, ettei puhelinkuuleminen ollut soveliasta. Rikoksen osalta KKO katsoi, että kysymys oli törkeästä vammantuottamuksesta. (Ään.)
27.10.2014 11.30
Ohje aineettomista oikeuksista saatavien tulojen verotuksesta julkaistu Verohallinto on julkaissut ohjeen, joka käsittelee yleisesti aineettomista oikeuksista saatavien tulojen verotusta henkilöverotuksessa lukuun ottamatta keksijätoiminnasta saatavia tuloja.
27.10.2014 10.30
Kela jatkaa tekstiensä selkeyttämistä Kelassa alkoi selkeystyö aktiivisesti vuonna 2011. Kolmen vuoden aikana on selkeytetty päätöksiä, asiakaskirjeitä ja hakemuslomakkeita. Hakemuslomakkeista on nyt uudistettu 30 prosenttia ja asiakkaille menevistä kirjeistä 80 prosenttia. Uutena tavoitteena on verkkotekstien selkeyttäminen.
27.10.2014 9.30
Työkaveriaan päähän lyöneen työsopimusta ei voitu purkaa - irtisanoa voitiin varoitusta antamattaTyöntekijän, joka oli lyönyt työkaveriaan, joka oli huomauttanut kuivauskoneeseen syötetyn viilun laadusta, avokämmenellä korvan alueelle siten, että työkaverin silmälasit olivat lentäneet tämän päästä, korva oli mennyt lukkoon ja korvan alueelle oli tullut punoitusta, työsopimus katsottiin puretun ilman TSL:n mukaista purkuperustetta. Työnantajalla oli kuitenkin ollut asiallinen ja painava syy irtisanoa työsopimus. (Ei lainvoimainen / Haettu valituslupaa)
27.10.2014 8.30
Kuntoutuksen asiakasyhteistyötä koskeva laki kumotaanHallitus esittää, että kuntoutuksen asiakasyhteistyötä käsittelevä laki kumottaisiin. Lain tarkoitus on ollut auttaa kuntoutujaa saamaan tarvitsemansa kuntoutuspalvelut ja edistää viranomaisten yhteistyötä, mikäli kuntoutuja on tarvinnut eri toimijoiden järjestämiä kuntoutustoimenpiteitä.
27.10.2014 8.08
Väitös: Poliisin tehovalvonta voi siirtää ongelmat laajemmalle alueelle Kohdistettu järjestyspoliisikontrolli osoittautui Turun yliopistossa väittelevän Timo Koranderin tutkimuksessa tehokkaaksi, mutta sillä voi olla ennakoimattomia sivuvaikutuksia. Tehostetun kontrollin myötä häiriöt voivat siirtyä laajemmille alueille hankalammin valvottaviksi. ​Väkevällä järjestyspoliisilla on tuettu suomalaisen hyvinvointivaltion olemassaoloa. Sillä voidaan kuitenkin tukea myös jälkihyvinvointivaltiota, joka käyttää ankaria vankeusrangaistuksia korvamaan heikkoa sosiaalipolitiikkaa, kuten USA:ssa. Poliisiammattikorkeakoulun kriminologian yliopettaja Korander on tutkimuksessaan vertaillut Suomen ja New Yorkin poliisia niin toimintateorian kuin toiminnan tasolla.
24.10.2014 17.30
Kaupunki tuomittiin maksamaan hoitovapaalta töihin paluuta suunnitelleelle näkövammaiselle erityisluokanopettajalle hyvitystä sekä yhdenvertaisuuslain että tasa-arvolain perusteella HO ei muuttanut KO:n tuomiota, jolla kaupunki oli määrätty maksamaan hoitovapaalta töihin paluuta suunnitelleelle näkövammaiselle erityisluokanopettajalle hyvityksenä yhdenvertaisuuslain perusteella 15 000 euroa ja tasa-arvolain perusteella 4 000 euroa. (Vailla lainvoimaa 24.10.2014)
24.10.2014 16.07
Oikeuskanslerilla ei huomautettavaa ydinlaitoksen periaatepäätöksen täydentämisestä Oikeuskanslerin näkemyksen mukaan ei ollut sinällään estettä sille, että aikaisempaa edelleen voimassa ollutta periaatepäätöstä täydennettiin tekemällä uusi samanaikaisesti voimassa ollut rinnakkainen periaatepäätös. Keskeistä oli, että uusi periaatepäätös oli tällöin oikeudelliselta luonteeltaan oma erillinen periaatepäätöksensä ja että sitä koskeva asia oli käsiteltävä ydinenergialaissa säädettyä menettelyä noudattaen.
24.10.2014 15.47
Toimitusjohtajalle sakkoja aviopuolison palkan maksamatta jättämisestäHelsingin KO on tuominnut töölöläisen ravintolan toimitusjohtajan 70 päiväsakon sakkorangaistukseen kiskonnantapaisesta työsyrjinnästä ja väärennyksestä, kun toimitusjohtajan aviopuoliso oli työskennellyt yhtiön palveluksessa ravintolassa Helsingissä palkatta noin neljä kuukauden ajan. (Vailla lainvoimaa 24.10.2014)
24.10.2014 15.21
Hovioikeus muutti törkeän kunnianloukkauksen perusmuotoiseksi kunnianloukkaukseksi ja alensi ehdollisen vankeusrangaistuksen sakoksi kymmenillä eri sähköpostiviesteillä tehdyistä loukkauksista – kärsimyskorvausta 18 000 euroa Syyttäjä oli vaatinut rangaistusta 23 eri kunnianloukkauksesta, jotka oli tehty eri sähköpostiviesteillä. Asianomistaja oli vielä täydentänyt teonkuvausta kahdeksalla muulla sähköpostiviestillä, joista vaati myös rangaistusta. Käräjäoikeus hylkäsi syytteistä neljä, ja tuomitsi vastaajan muiden kohtien osalta törkeästä kunnianloukkauksesta 3 kuukauden ehdolliseen vankeusrangaistukseen. Kärsimyskorvausta määrättiin maksettavaksi 18 000 euroa. Hovioikeuden mukaan asiassa ei ilmennyt seikkoja, joiden perusteella olisi pääteltävissä, että teko olisi aiheuttanut asianomistajalle voimakasta, huomattavasti suurempaa kärsimystä kuin mitä tyypillisessä perusmuotoisessa kunnianloukkauksessa aiheutuu. Vastaajan syyksi oli luettava vain kunnianloukkaus. Koska kunnianloukkauksesta ei 1.1.2014 voimaan tulleen lain (879/2013) mukaan voida enää tuomita vankeusrangaistusta, rangaistus oli lievennettävä 100 päiväsakoksi. Kärsimyskorvauksen määrää ei muutettu. (Vailla lainvoimaa 24.10.2014)
24.10.2014 14.30
Osakassopimuksen ulkopuolelle jätetyn osakkaan oikeuksia ei loukattu Osakassopimuksen ulkopuolelle jätetyn vaatimus mitätöidä muiden osakkaiden laatima osakassopimus, koska se loukkasi osakeyhtiölakia ja osakkaiden yhdenvertaisuutta samoin kuin sopimuksen ulkopuolelle jätetyn osakkeenomistajan osakasoikeuksia sekä vaatimus sopimuksen mitätöimisestä kokonaan tai loukkaavin osin yhtiöön kohdistuvana, oli voitu hylätä. HO katsoi, ettei yhtiön osallisuuteen osakassopimukseen ollut katsottava liittyneen väitettyä yhdenvertaisuuden loukkausta. (Vailla lainvoimaa 24.10.2014)
24.10.2014 13.21
Hovioikeus hylkäsi laamannin kantelun jossa vaadittiin käräjäoikeuden valtiolle maksettavaksi tuomitseman aikuisen hirven pyyntilupamaksun 120 euron poistamista – maksuvelvollisen olisi tullut itse toimia asiassa Käräjäoikeus oli antamansa tuomion lainvoimaiseksi tulon jälkeen tullut tietoiseksi, että aikuisen hirven pyyntilupamaksu, jonka se oli tuominnut A:n maksettavaksi valtiolle, olikin ollut maksettu. Tämä ei kuitenkaan ollut oikeudenkäynnissä tapahtunut oikeudenkäyntivirhe, jonka perusteella mainittu maksu voitaisiin tuomiovirheen perusteella poistaa. Asiassa ei ollut edellytyksiä suostua laamannin pyyntöön pyyntilupamaksun poistamisesta oikeudenkäymiskaaren 31 luvun säännösten perusteella. (Vailla lainvoimaa 24.10.2014)
24.10.2014 12.35
Ohje apurahojen, stipendien, tunnustuspalkintojen ja muiden palkintojen verotuksesta julkaistu Verohallinto on julkaissut ohjeen, jossa käsitellään luonnollisen henkilön saamien erilaisten apurahojen, stipendien, tunnustuspalkintojen ja muiden palkintojen tuloverotusta.
Kuluttaja saa pian enemmän tietoa pakkaamattomista elintarvikkeista Ammattikeittiöissä ja kaupoissa myytävistä pakkaamattomista elintarvikkeista on ensi keväästä lähtien ilmoitettava aiempaa enemmän tietoja. Maa- ja metsätalousministeriön asetus elintarviketietojen antamisesta kuluttajille tulee voimaan huhtikuun 2015 alussa.
24.10.2014 11.55
Kaksoisrangaistavuuden kielto ei estänyt jo maksettavaksi tuomitun 15 000 euron uhkasakon lisäksi tuomitsemasta vankeuteen ympäristön turmelemisesta – uhkasakko otettiin kuitenkin huomioon rangaistuksen mittaamisessa mutta ei menettämisseuraamusharkinnassa Vaikka A:lle määrätty 15.000 euron uhkasakko oli tuntuva, ei sitä kuitenkaan yksin sen luonteen ja määrän perusteella voitu pitää Euroopan ihmisoikeussopimuksen 7. lisäpöytäkirjan 4 artiklassa tarkoitettuna rikosoikeudellisena rangaistuksena. Uhkasakko on luonteeltaan yksittäisessä asiassa tiettyä asianosaista kohtaan määrättävä pakkokeino, jonka tarkoituksena ei ole toimia rangaistuksena yleisesti soveltuvan normin rikkomisesta. Näin ollen uhkasakkoa ei voida myöskään ns. Engel-kriteerien kokonaisarvioinnin perusteella pitää rikosoikeudellisena rangaistuksena. Siten uhkasakkovaatimuksen ratkaiseminen ei Euroopan ihmisoikeussopimuksen 7. lisäpöytäkirjan 4 artiklan ja perustuslain 21 §:n 2 momentin mukaan muodostanut estettä samaa tekoa koskevan rikossyytteen tutkimiselle. Tämän vuoksi hovioikeus tuomitsi A:n myös ympäristön turmelemisesta pidemmältä ajalta kuin mitä käräjäoikeus oli tehnyt. (Vailla lainvoimaa 24.10.2014)
24.10.2014 11.35
KHO:lta kaksi lahjaveroa koskevaa ennakkoratkaisuaKHO katsoi tapauksessa, jossa A aikoi luovuttaa tyttärelleen B:lle kolmella erillisellä kauppakirjalla samassa kylässä sijaitsevat vuosikymmenien ajan omistamansa kaksi tilaa ja määräalan kolmannesta tilasta, että lahjaveron suorittamisvelvollisuus ja määrä oli tutkittava erikseen kunkin saannon osalta. Toisessa tapauksessa, jossa kahden sukupolven vaihdosta koskevan kaupan kohteena oli asuinrakennus, tuotantorakennuksia, maatalousirtaimistoa sekä pelto- ja metsämaata, kiinteistönkauppaa oli käsiteltävä PVL:n lahjanluontoista kauppaa koskevaa 18 §:n 3 momenttia sovellettaessa yhtenä kokonaisuutena.
24.10.2014 10.05
Hampaan juurihoidon seurauksena kehittyi märkäpesäke aivoihin - potilaalla oli oikeus korvaukseen infektiovahingosta Kysymys ei ollut infektiosta, jonka potilas olisi ollut velvollinen sietämään. Potilalla oli oikeus saada korvausta kivusta, särystä ja tilapäisestä haitasta 2 800 euroa ja potilasvahingon aiheuttamista kuluista 1 830 euroa. Näyttämättä oli jäänyt, että aivojen märkäpesäkkeestä olisi jäänyt pysyvänä haittana korvattavaa vahinkoa. Näyttämättä oli myös jäänyt, että potilaalle olisi syntynyt korvattavaa ansionmenetystä. (Vailla lainvoimaa 24.10.2014)
24.10.2014 8.01
Hallitus esittää: ASP-säästäjäksi vielä 39-vuotiaana – myös lainasummiin tulee korotus marraskuusta alkaen Hallitus on antanut lakiesityksen, jolla asuntosäästöpalkkiolakia muutettaisiin siten, että ASP-sopimuksen teon yläikärajaa nostettaisiin 39 vuoteen, tämä ikä mukaan lukien. Voimassa olevan lain mukaan asuntosäästötallettajaksi voi ryhtyä henkilö, joka on täyttänyt 18 vuotta mutta ei 31 vuotta. Ikärajamuutoksen on määrä tulla voimaan mahdollisimman pian.
24.10.2014 7.45
Sosiaali- ja terveydenhuollon uudet asiakasmaksut voimaan vuoden 2015 alussa Eräiden tasasuuruisten asiakasmaksujen enimmäismääriä korotetaan 9,4 prosenttia. Terveydenhuollon maksukattoon kuulumattomia maksuja ei koroteta. Kunnat päättävät itse, perivätkö ne asiakasmaksuja enimmäismäärän.
24.10.2014 7.18
Työryhmä: Vaikeasti työllistyvien toimintakyvyn ja osallisuuden tukemista tehostettavaVaikeasti työllistyvien ihmisten toimintakykyä tulisi parantaa ja heidän pääsyään osaksi yhteiskuntaa olisi tuettava entistä vahvemmin. Näin ehdottaa STM:n asettama työryhmä, joka on arvioinut sosiaalihuollon työelämäosallisuutta tukevaa lainsäädäntöä sekä palvelujärjestelmän uudistamistarpeita.
23.10.2014 16.02
Luonnonsuojelulaki remonttiin? Voit ottaa kantaa 7. joulukuuta asti Luonnonsuojelulaki kaipaa päivittämistä. Luonnon monimuotoisuuden köyhtyminen on pysäytettävä, ja luonnonsuojelulaki on yksi tärkeimmistä keinoista tavoitteeseen pääsemiseksi. Ihmisten käsitykset luonnonsuojelun tarpeesta, tavoitteista ja toteuttamiskeinoista ovat muuttuneet. Ympäristöministeriö toivoo kansalaisten osallistuvan Otakantaa.fi-verkkokeskusteluun luonnonsuojelulaista 23.10–7.12.2014.
23.10.2014 15.50
EU-tutkimus paljastaa miljardien alv-vajeen - vaje pienin Suomessa ja suurin Romaniassa Vuodelta 2012 jäi saamatta arviolta 177 miljardia euroa arvonlisäverotuloja, koska arvonlisäverosääntöjä ei ole noudatettu tai veroja ei ole kannettu. Alv-vaje oli pienin Suomen (5 %) lisäksi Alankomaissa (5 %) ja Luxemburgissa (6 %). Suurimmat vajeet olivat Romaniassa (44 %), Slovakiassa (39 %) ja Liettuassa (36 %). Komission jäsen Algirdas Šemeta'n mukaan alv-vaje on hyvä osoitus alv-lainsäädännön täytäntöönpanon ja valvonnan tehokkuudesta – tai tehottomuudesta – EU:ssa. Työtä riittää.
23.10.2014 15.30
Esitys: Kevan toimitusjohtaja voitava irtisanoa tai siirtää toisiin tehtäviin luottamuspulan vuoksi Kunnallista eläkelakia esitetään muutettavaksi siten, että kunnallisen eläkelaitoksen Kevan toimitusjohtaja voitaisiin irtisanoa tai siirtää toisiin tehtäviin, jos hän on menettänyt valtuuskunnan luottamuksen.
23.10.2014 14.51
Opintotukilakiin ehdotetaan muutoksia - tukea ei saisi enää usean samantasoisen korkeakoulututkinnon suorittamiseksi Hallitus esittää, ettei opiskelijalla olisi vastaisuudessa oikeutta opintotukeen usean samantasoisen korkeakoulututkinnon suorittamiseksi. Rajaus ehdotetaan tulevaksi voimaan 1.8.2016 ja sitä sovellettaisiin korkeakoulututkintoon johtaviin opintoihin, joihin opiskelija ottaa opiskelupaikan vastaan 1.8.2016 tai sen jälkeen alkavassa koulutuksessa. Huom: Esitys kumotttu 13.3.2015!
23.10.2014 14.05
Tilintarkastajille tulossa velvollisuus ilmoittaa epäkohdista tarvittaessa myös viranomaisille Hallitus esittää muutoksia tilintarkastuslaissa säädettyyn tilintarkastajan salassapitovelvollisuuteen. Tavoitteena on ennaltaehkäistä talousrikoksia ja harmaata taloutta. Hallitus antoi esityksensä eduskunnalle 23. lokakuuta 2014. Lakiesityksessä ehdotetaan, että jatkossa tilintarkastajan tulisi ilmoittaa havaitsemistaan sääntöjen vastaisuuksista ensisijaisesti tarkastamalleen yritykselle, muulle yhteisölle tai säätiölle. Mikäli tarkastuksen kohteena oleva taho ei kuitenkaan ryhdy korjaamaan esiinnousseita epäkohtia omatoimisesti, tilintarkastajan tulisi ilmoittaa havainnoistaan myös viranomaisille.
23.10.2014 13.31
Elatusmaksut ja rahalliset panostukset taloon eivät alentaneet asumishyvityksen määrää erotilanteessa Esitetyn näytön perusteella käräjäoikeus katsoi, ettei kummankaan puolison voitu katsoa yksipuolisesti pitkittäneen omakotitalon kauppaa tai ositusta niin, että sillä olisi asumishyvistä korottava tai sitä alentava vaikutus. Omakotitalon sijainti, alhaiset asumiskustannukset, varustetaso tai muut A:n esiin tuomat seikat eivät olleet sellaisia, joiden vuoksi olisi perusteltua korottaa pesänjakajan määräämää asumishyvitystä. Toisaalta B:n asumishyvitystä alentavana ja poistavana tekijänä esiin tuomat seikat kuten hänen panostuksensa rahallisesti ja muutoin puheena olevaan omakotitaloon ja sitä edeltäneeseen rivitaloon ja hänen maksamansa elatusmaksut eivät olleet sellaisia seikkoja, joiden vuoksi olisi perusteltua alentaa pesänjakajan määräämää asumishyvitystä tai poistaa se. Hovioikeus ei myöntänyt jatkokäsittelylupaa. (Vailla lainvoimaa 23.10.2014)
23.10.2014 13.01
Selvitys: Summaaristen asioiden käsittely tulisi siirtää käräjäoikeuksilta ulosottoviranomaiselle – ehdotus herättää myös vastustustaSelvitysmiehet ehdottavat summaaristen riita-asioiden siirtämistä käräjäoikeuksista ulosottoviranomaisen käsiteltäväksi. Summaarisiksi asioiksi kutsutaan lähinnä sellaisia riidattomia velkomisasioita, jotka käräjäoikeus voi ratkaista kirjallisessa menettelyssä. Näiden asioiden käsittelytapaa tulisi samalla kehittää nykyistä yksinkertaisemmaksi sekä lisätä sähköistä asiointia.
23.10.2014 12.30
PAM: Sairausloman sijaan tehdyn korvaavan tai vastaavan työn tulee aina olla vapaaehtoista PAMin näkemyksen mukaan sairausloman sijaan tehdyn korvaavan tai vastaavan työn tulee aina olla vapaaehtoista, työntekijän suostumukseen perustuvaa. Tästä syystä luottamushenkilöiden tulisi pitäytyä tekemästä korvaavasta tai vastaavasta työstä muunlaisia kuin työntekijän vapaaehtoiseen suostumukseen perustuvia sopimuksia.
23.10.2014 12.29
Juha Lavapuro ja Tuomas Ojanen perustuslakiblogissa: Perustuslakivaliokunta edellyttää merkittäviä muutoksia yhdenvertaisuuslakiesitykseen Perustuslakivaliokunta antoi 22. lokakuuta pitkään odotetun lausuntonsa hallituksen esityksestä uudeksi yhdenvertaisuuslaiksi. Miksi pitkään odotetun? Ensinnäkin jo siitä syystä, että yhdenvertaisuuslaki vaikuttaa keskeisesti erityisen merkittävän perus- ja ihmisoikeuden toteutumiseen. Se konkretisoi perustuslain 6 §:n, ihmisoikeussopimusten ja EU-oikeuden yhdenvertaisuus- ja syrjintäkieltosäännöksiä sekä toteuttaa perustuslain 22 §:n mukaista julkisen vallan velvoitetta turvata perusoikeuksien ja ihmisoikeuksien toteutuminen. Yhdenvertaisuuslainsäädännöllä on myös merkittäviä vaikutuksia sekä viranomaistoimintaan että yksityisten tahojen keskinäisiin suhteisiin. Kelvottomalla tai vain ongelmallisellakin yhdenvertaisuuslailla olisi tämän vuoksi huomattavan kielteisiä ja laajamittaisia seurauksia, Juha Lavapuro ja Tuomas Ojanen kirjoittavat perustuslakiblogissa.
23.10.2014 11.55
Markkinaoikeuden ratkaisuja julkisista hankinnoista Markkinaoikeuden uusimmissa julkisia hankintoja koskevissa ratkaisuissa tutkittavina kysymyksinä olivat muun muassa hankintapäätöksen perusteleminen, epäselvä tarjouspyyntö, tarjoajan soveltuvuus, tarjoajan sulkeminen tarjouskilpailusta, kilpailuttamisvelvollisuus, hyvitysmaksun edellytykset ja vertailuperusteiden asettaminen. Hankintojen kohteena olivat koulukuljetukset, kuljetus- ja työkonepalvelut, tietoliikennepalvelut, perintäpalvelut, budjetointi- ja hinnoittelujärjestelmät, lv-työt, lääkkeet, matkapuhelinpalvelut, sairaalatekstiilit, krematoriolaitteet, oppilashallinto-ohjelmisto, puhdistus- ja kiillotustuotteet, lasten toimintaterapiapalvelut, mediaseurantapalvelut, teollisuuskaasut, kehittämispalvelut ja päiväkodit.
23.10.2014 11.43
Irtisanotulle työsuojeluvaltuutetulle olisi tullut tarjota työtä myös konsernin muista yhtiöistä Kun otettiin huomioon konsernin rakenteeseen, henkilöstöasioiden hoidon yhteisyyteen ja työsuojelun yhteistoiminnan järjestämiseen liittyvät seikat, työn tarjoamisvelvollisuuden katsottiin ulottuneen työnantajayhtiön lisäksi myös muihin kolmeen konserniyhtiöön. (Ään.)
23.10.2014 10.35
Kantelu tyytymättömyyden ilmoituksen hylkäämisestä ja hakemus menetetyn määräajan palauttamisesta hylättiinKun tyytymättömyyttä KO:n päätökseen oli ilmoittanut asiamies, joka ei ollut täyttänyt OK:ssa säädettyjä kelpoisuusvaatimuksia ja kun hakijan asiamieheksi oli jo ilmoittautunut kelpoisuusvaatimukset täyttävä asianajaja, asiassa ei katsottu kantelun johdosta olleen perusteita katsoa KO:n tyytymättömyyden hylkäävän ratkaisun olleen virheellinen. Selvitystä siitä, ettei asiassa olisi voitu laillisen esteen vuoksi määräajassa ilmoittaa tyytymättömyyttä, ei ollut esitetty. Erittäin painavia syitä määräajan palauttamiselle ei myöskään ollut mm. sen vuoksi, kun hakijalla oli mahdollisuus nostaa asiassa uusi kanne vakuutussopimuslain tarkoittamassa määräajassa. (Vailla lainvoimaa 23.10.2014)
23.10.2014 10.04
KKO:n ratkaisu asiamiespakosta Asianosaisena oikeudenkäynnissä ollut varatuomari P vaati hovioikeuden lainvoimaisen tuomion poistamista itse laatimallaan hakemuksella. Hakemus jätettiin tutkimatta, koska P ei ollut oikeudenkäymiskaaren 15 luvun 1 §:n 4 momentin mukaisesti käyttänyt hakemuksen laatimisessa oikeudenkäyntiasiamiestä. (Ään.)
23.10.2014 9.35
Hallinto-oikeus kumosi verohallinnon ennakkoratkaisun tytäryhtiön velkojen konvertointia koskevassa asiassaA oli hankkinut yhtiön B koko osakekannan ranskalaiseen konserniin kuuluvalta ruotsalaiselta yhtiöltä. Samassa yhteydessä A oli eri kaupalla hankkinut konsernilla B:ltä olevat 25,4 miljoonan euron lainasaamiset yhden euron kauppahinnalla. Hallinto-oikeus katsoi, että jos B:n emoyhtiö A:lle oleva velka muunnetaan sijoitukseksi tytäryhtiö B:n sijoitetun vapaan oman pääoman rahastoon, ei muuntaminen aiheuta veronalaisen tulon muodostumista A:lle.
23.10.2014 8.30
Alustava yhteenveto sote-järjestämislakiesitystä koskevien lausuntojen keskeisistä näkökohdista on valmistunut - kunnat näkevät paljon täsmennettävää esityksessä Alustava yhteenveto sote-lausunnoista valmistui keskiviikkona 22. lokakuuta. Kattava lausuntoyhteenveto valmistuu marraskuussa. Kuntaliitto osallistuu lausuntopalautteen yhteenvetoon ja analysointiin. Lakiesitys on tarkoitus antaa eduskunnalle marraskuun lopulla. Uusien sote-alueiden on tarkoitus aloittaa toimintansa vuoden 2016 alussa ja palvelujen tuottamisesta vastaavien kuntien ja kuntayhtymien vuoden 2017 alussa. Kunnat pitävät yleisesti uudistuksen aikataulua liian kireänä.
23.10.2014 8.05
YTT, OTL Mikko Knuutinen: Välimiesmenettelyn käyttöala viranomaisten sopimuksissa – sääntelemätön menettely ei ole omiaan turvaamaan hyvän hallinnon toteutumista kaikessa viranomaistoiminnassa Ongelmallisia välimiesmenettelyn käytettävyyden suhteen ovat etenkin sekamuotoiset sopimukset, joissa on piirteitä tai osia sekä siviilioikeudellisista sopimuksista että hallintosopimuksista. Kysymys välimiesmenettelyn käytettävyydestä kuntien yhteistoimintasopimuksissa on periaatteellinen ja laaja. Nykymuotoinen, pitkälti sääntelemätön ja käytäntöihin perustuva menettely ei ole omiaan turvaamaan hyvän hallinnon toteutumista kaikessa viranomaistoiminnassa, kirjoittaa YTT, OTL, ma. julkisoikeuden yliopistonlehtori Mikko Knuutinen Edilex-artikkelissaan.
22.10.2014 16.30
EU-tuomioistuin: Ulkomailta saatujen pelivoittojen ja kotimaisista pelipaikoista saatujen voittojen erilainen verokohtelu on palveluiden liikkumisvapauden vastainen SEUT 52 ja SEUT 56 artiklaa on tulkittava niin, että ne ovat esteenä jäsenvaltion lainsäädännölle, jonka mukaan muissa jäsenvaltioissa sijaitsevista pelipaikoista saaduista onnenpelivoitoista kannetaan tuloveroa ja ensin mainitussa valtiossa sijaitsevista pelipaikoista saadut samankaltaiset tulot vapautetaan kyseisestä verosta.
22.10.2014 15.38
KHO:n ratkaisu yleiskaavaa koskevassa asiassa Asiassa oli kyse Tuusulan kunnanvaltuuston hyväksymästä osayleiskaavasta. Valittajien mukaan mm. uusinta tietoa lentomelusta ei ollut otettu riittävästi huomioon, eikä menettelyssä ollut kohdeltu maanomistajia yhdenvertaisesti. KHO katsoi, ettei yleiskaavaa laadittaessa ollut otettu riittävästi huomioon maankäyttö- ja rakennuslain 39 §:n 2 momentin 5 kohdassa edellytetyin tavoin mahdollisuuksia terveelliseen elinympäristöön. Kaavan hyväksymistä koskeva päätös oli tältä osin lainvastaisena kumottava. Muilta osin valitukset hylättiin.
22.10.2014 15.22
KHO:n ratkaisu jätteidenkäsittelyalueen ympäristölupaa koskevassa asiassa KHO totesi, että Kapulan 31.10.2007 suljetulla kaatopaikalla ei tosin ole valtioneuvoston kaatopaikoista antaman päätöksen (861/1997) liitteen 1 kohdan 3.1 mukaisia pohjarakenteita. Kun kuitenkin otettiin huomioon Kapulan jätetäyttöalueen painumista saatu selvitys, routimisen enää hyvin vähäinen vaikutus jätetäytön painumiin näissä painumasyvyyksissä pintarakenteen avoinna olosta huolimatta sekä eräiden annettujen lupamääräysten vaikutus kaatopaikasta aiheutuvien ympäristövaikutusten rajoittamisessa muutoin, luvan edellytysten täyttymisen kannalta ei ollut estettä pidentää kahdella vuodella pintarakenteiden valmistumisaikataulua.
22.10.2014 14.50
Työryhmä: Tasa-arvopolitiikan miesnäkökulmaa kirkastettava Isyyden tukeminen, sukupuoleen liittyvän epätasa-arvon purkaminen koulutuksessa ja työelämässä sekä miesten hyvinvoinnin parantaminen ovat tavoitteita, joihin tasa-arvopolitiikassa olisi selkeämmin tähdättävä. Näin esittää mieskysymyksiä tasa-arvopolitiikassa pohtinut työryhmä, joka luovutti loppuraporttinsa keskiviikkona 22. lokakuuta.
22.10.2014 14.30
Maatalousyrittäjien lomituspalvelulakia ei muuteta tällä hallituskaudella STM ilmoitti keskiviikkona (22.10.), ettei maatalousyrittäjien lomituspalvelulain muutosesitystä annetakaan tällä hallituskaudella. STM:n asettama työryhmä jatkaa kuitenkin maatalousyrittäjien ja turkistuottajien lomituspalvelujärjestelmän kehittämistä, jotta lait vastaavat EU:n uusia valtiontukisääntöjä maataloudelle. MTK on ollut huolissaan mm. siitä, että maatalousyrittäjien äitiysloma on vaarassa lyhentyä muutamaan kuukauteen.
22.10.2014 14.05
Työryhmä valmistelemaan ympäristörikostorjunnan strategiaa Ympäristöministeri Sanni Grahn-Laasonen ja sisäministeri Päivi Räsänen ovat asettaneet yhteistyöryhmän parantamaan viranomaisten yhteistyötä ympäristörikosten ehkäisemisessä ja torjunnassa. Ministeriöiden yhteisen työryhmän tavoitteena on saada kokonaiskuva ympäristörikoksiin liittyvästä kansallisesta yhteistyöstä, tunnistaa yhteistyön ongelmakohdat ja laatia ympäristörikostorjunnan strategia ja toimenpideohjelma. Selvityksen kohteena ovat erityisesti viranomaisyhteistyön toimivuus ja ympäristörikosasioiden koko käsittelyketju sekä tässä kokonaisuudessa mahdollisesti ilmenevät ongelmakohdat.
22.10.2014 13.47
Palkkakerroin vuodelle 2015 vahvistettuSTM vahvisti keskiviikkona 22. lokakuuta vuoden 2015 palkkakertoimeksi 1,363. Vuoteen 2014 verrattuna palkkakerroin nousee hieman alle prosentin.
22.10.2014 13.05
Kun vastaajan avustaja esitti riittävän luotettavan selvityksen tyytymättömyyden ilmoituksen lähettämisestä käräjäoikeuden sähköpostiin ajoissa, ilmoitus oli hyväksyttävä vaikka sähköposti oli kadonnut Hovioikeus katsoi vastaajan avustajan esittäneen sähköpostiviestiä koskevalla tulosteella ja viestin lähetystiedoilla riittävän luotettavan selvityksen tyytymättömyyden ilmoituksen lähettämisestä 22.1.1014 kello 20.38 käräjäoikeuden virastosähköpostiin. Sen vuoksi tyytymättömyyden ilmoituksen oli katsottava saapuneen määräajassa käräjäoikeuteen. Näillä perusteilla tyytymättömyyden ilmoitus oli hyväksyttävä. (Vailla lainvoimaa 22.10.2014)
22.10.2014 12.30
Yksityisvastaanottoa Vantaalla kahden päivän ajan ilman lupaa jatkanut lääkäri tuomittiin 6 päiväsakon sakkorangaistukseen Lääkäri, joka oli 28.2. ja 7.3.2013 Vantaalla toiminut lääkärin tehtävissä yksin julkisyhteisön ulkopuolisessa toimintayksikössä vastoin Valviran päätöstä, tuomittiin 6 päiväsakon sakkorangaistukseen. Jos Valviran päätös oli ollut lääkärille epäselvä, hän olisi voinut kysyä asiassa neuvoa Valvirasta. Lääkäri oli toiminut tahallisesti. (Vailla lainvoimaa 22.10.2014)
22.10.2014 12.20
Entiset rikokset estivät valvontarangaistuksen laittomasta uhkauksesta ja pahoinpitelystä – 70 päivää vankeutta ja 1 000 euroa kärsimyskorvaustaVaikka vastaajan tuomitsemista valvontarangaistukseen oli pidetty perusteltuna 11.11.2013 päivätyssä valvontarangaistusta koskevassa selvityksessä, hovioikeus hänelle aikaisemmin tuomittuihin rangaistuksiin nähden katsoi, että edellytyksiä valvontarangaistuksen tuomitsemiselle nyt syyksi luetuista rikoksista ei ollut. Ottaen erityisesti huomioon molempien tekojen, laittoman uhkauksen ja pahoinpitelyn vahingollisuus ja vaarallisuus oikeudenmukaisena seuraamuksena vastaajan syyksi luetuista teoista oli pidettävä 70 päivää vankeutta, joka tuli tuomita ehdottomana. (Vailla lainvoimaa 22.10.2014)
22.10.2014 12.05
Lemmikkieläinpassi uudistuu vuoden lopussa Lemmikkieläinpassi uudistuu vuoden 2014 lopussa. Euroopan unionin uusi lemmikkieläinasetus tuo muutoksia koirien, kissojen ja frettien siirtoihin EU-maiden välillä. Uusi lemmikkieläinpassi otetaan käyttöön 29. joulukuuta 2014, minkä jälkeen myönnetään vain uudistettuja passeja. Siirtymäaikaa ei ole. Nykymuotoisia passeja myönnetään 28. joulukuuta saakka, ja ne ovat voimassa eläimen elinajan. Passin uudistuminen ei vaadi toimia lemmikkieläimen omistajalta.
22.10.2014 10.30
EU-tuomioistuimen ennakkoratkaisu unionin oikeuden vastaisesti kannetun veron palauttamisesta EU-tuomioistuin katsoo unionin oikeuden olevan esteenä Romaniassa käytössä olleelle järjestelmälle, jossa ajoneuvojen rekisteröinnin yhteydessä unionin oikeuden vastaisesti kannettu ympäristövero palautetaan muista jäsenvaltioista tuotujen käytettyjen ajoneuvojen osalta verovelvolliselle ainoastaan, jos se on määrältään Romaniassa perittyä ympäristömaksua suurempi.
22.10.2014 10.03
KHO:n ratkaisu kirjelähetyksiä koskevan toimiluvan sallituista ehdoista – valtioneuvoston päätös kumottiin osittain Valtioneuvosto oli asettanut toimilupaan muun muassa ehdot, joiden mukaan toimiluvanhaltijan hintojen oli oltava syrjimättömiä, toimiluvanhaltijan tuli jakaa jaeltavaksi jätetyt lähetykset vähintään kolme kertaa viikossa ja toimiluvanhaltijan tuli järjestää postilähetysten lähettämistä, virheellisesti jaettujen lähetysten palauttamista ja postilaissa tarkemmin määriteltyjen kirjelähetysten noutamista varten vähintään yksi toimipiste kussakin toimilupa-alueensa kunnassa. Näiden ehtojen katsottiin johtavan rinnakkaisiin vastaavan tasoisiin velvoitteisiin yleispalvelun tarjoajaa koskevien yleispalveluvelvoitteiden kanssa. Valtioneuvoston päätös kumottiin mainittujen ehtojen osalta lainvastaisena ja asia palautettiin näiltä osin valtioneuvostolle uudelleen käsiteltäväksi.
22.10.2014 9.45
Tehylle toistamiseen sakkoja laittomasta hakukiellosta - Tehy ilmoittii lopettavansa hakukiellonTyötuomioistuin on tuominnut Tehyn ja Kunta-alan koulutettu hoitohenkilöstö KoHon toistamiseen hyvityssakkoihin työrauhavelvollisuuden rikkomisesta. Tehy oli jatkanut Varsinais-Suomen sairaanhoitopiirissä 22.9.2014 aloittamaansa hakukieltoa siitä huolimatta, että työtuomioistuin oli aikaisemmalla ratkaisullaan tuominnut hakukiellon laittomaksi. Tehy ilmoitti tiistaina (21.10.) lopettavansa hakukiellon.
22.10.2014 9.05
Hallinto-oikeuden ratkaisu uuden avioliiton merkityksestä perhesiteen perusteella tehdyssä oleskelulupahakemuksessaHallinto-oikeus katsoi, ettei valituksen vireillä ollessa solmittua uutta avioliittoa voitu pitää vuonna 2012 perhesiteen perusteella tehtyä oleskelulupahakemusta ja sen johdosta vuonna 2013 tehtyä päätöstä koskevana sellaisena lisäselvityksenä, jonka vuoksi oleskeluluvan myöntämistä koskevat edellytykset olisi voitu tutkia tämän valituksen yhteydessä. Uutta avioliittoa koskeva selvitys ei siis antanut aihetta palauttaa oleskelulupa-asiaa Maahanmuuttovirastolle uudelleen käsiteltäväksi. Hallinto-oikeus hylkäsi oleskelulupaa koskevan valituksen. Maahantulokielto kuitenkin kumottiin.
22.10.2014 8.34
EU-tuomioistuin: Osa-aikaisen työsopimuksen muuttamiselle kokoaikaiseksi sopimukseksi ilman työntekijän suostumusta ei estettä EU-tuomioistuin katsoo italialaisessa enakkoratkaisuasiassa, että osa-aikatyötä koskevaa puitesopimusta, erityisesti sen 5 lausekkeen 2 kohtaa, on tulkittava siten, ettei se ole pääasiassa kyseessä olevien kaltaisissa olosuhteissa esteenä kansalliselle säännöstölle, jonka nojalla työnantaja voi määrätä osa-aikaisen työsopimuksen muutettavaksi kokoaikaiseksi työsopimukseksi ilman asianomaisen työntekijän suostumusta.
22.10.2014 7.30
EU-tuomioistuimen ennakkoratkaisu palvelujen vastaanottajan kiinteän toimipaikan käsitteestä alv-direktiiviä tulkittaessaEU-tuomioistuin katsoo puolalaisessa ennakkoratkaisuasiasiassa, että ensimmäisellä verovelvollisella, jonka liiketoiminnan kotipaikka on yhdessä jäsenvaltiossa ja joka vastaanottaa toisessa jäsenvaltiossa asuvan toisen verovelvollisen suorittamia palveluja, on katsottava olevan tässä toisessa jäsenvaltiossa alv-direktiivin 2006/112/EY 44 artiklassa tarkoitettu kiinteä toimipaikka näiden palvelujen verotuspaikan määrittämistä varten, jos tällä toimipaikalla on riittävä pysyvyysaste sekä henkilöstöresurssien ja teknisten resurssien osalta soveltuva rakenne, jonka avulla se pystyy vastaanottamaan palveluja ja käyttämään niitä liiketoiminnassaan, mikä on ennakkoratkaisua pyytäneen tuomioistuimen tutkittava.
21.10.2014 17.00
Sähköpostikirjeenvaihto riitti todistukseksi vuokrasopimuksen syntymisestä – vuokralaisen vanhentuneita saatavia ei voitu käyttää vuokrasaatavien kuittaukseen Hovioikeus katsoi, että sähköpostin perusteella B:n oli täytynyt ymmärtää, että A oli edellyttänyt vuokran maksamista asunnosta. B:n ja A:n kertomuksista oli pääteltävissä, että alkuaan heinäkuussa 2008 B:n muuttaessa A:n omistamaan huoneistoon molempien tarkoituksena oli ollut, että B ei maksaisi asumisestaan vastiketta. A:kin oli kertonut edellyttäneensä vastikkeen maksamista vasta, kun B:n oleskelu Suomessa oli osoittautunut ennakoitua pitkäkestoisemmaksi. Hovioikeus katsoi, että näissä olosuhteissa B:llä oli ollut perusteltu luottamus vastikkeettomuudesta siihen saakka, kun A oli sähköpostiviestissään esittänyt vuokran maksamista koskevan vaatimuksen. B:n ei ollut katsottava hyväksyneen vastikkeen maksamista 1.4.2009 edeltävältä ajalta yksinomaan sillä perusteella, että hän oli asunut huoneistossa. Näin ollen hovioikeus katsoi, toisin kuin käräjäoikeus, että vuokrasopimus oli ollut voimassa vasta 1.4.2009 alkaen eikä B ollut velvollinen maksamaan vuokraa tai A:n toissijaisesti asumisetuna vaatimaa korvausta 1.4.2009 edeltävältä ajalta. B:n vaatimus vanhentuneen saatavan käyttämisestä kuittaamiseen hylättiin. (Vailla lainvoimaa 22.10.2014)
21.10.2014 16.15
Syyttäjän mahdollinen laiminlyönti ilmoittaa tuomion antamisen ajankohta edustamalleen asianomistajalle ei ollut laillinen este määräajan palauttamiselleSitä seikkaa, että syyttäjä ei ollut ilmoittanut edustamalleen asianomistajalle tuomion antamisajankohtaa, ja ettei asianomistaja mahdollisesti ollut saanut ajoissa tiedoksi syyttäjänviraston lähettämää ilmoitusta ratkaisusta, ei voitu pitää OK 31 luvun 17 §:ssä tarkoitettuna laillisena esteenä. Menetetyn määräajan palauttamiseen ei katsottu muutoinkaan olleen erittäin painavia syitä. (Vailla lainvoimaa 21.10.2014)
21.10.2014 15.45
Ulkomailta - Uusi kannanotto vankien yksinäisyysrangaistuksesta hyväksyttiin Maailman Lääkäriliiton yleiskokouksessa Suomen Lääkäriliiton ehdottama uusi kannanotto vankien yksinäisyysrangaistuksesta on hyväksyy Etelä-Afrikassa pidetyssä WMAn yleiskokouksessa. WMA:n mukaan yksinäisyysrangaistus ei saa vaarantaa vangin terveyttä ja hänen terveydentilaansa tulee tarkkailla säännöllisesti. Lääkärin on kiinnitettävä tarvittaessa vankilaviranomaisten huomiota vangin epäinhimillisiin olosuhteisiin ja kohteluun yksinäisyysrangaistuksessa.
21.10.2014 15.40
Keskushallintouudistusta pohtivan parlamentaarisen komitean väliraportti: Miten turvataan koko hallituksen kollektiivinen päätöksenteko- ja strateginen toimintakyky? Valtioneuvoston rakenteellista ja toiminnallista yhtenäisyyttä selvittävä parlamentaarinen komitea luovutti väliraporttinsa tiistaina 21. lokakuuta 2014 eduskunnassa.
– Muutoksia tarvitaan, koska yhteiskunta muuttuu jatkuvasti. Yhä useammin käsillämme olevat asiat sivuavat useamman kuin yhden ministeriön hallinnonalaa. Tällöin tarvitsemme toimivaa yhteistyötä yli hallinnonalojen. Esimerkkinä mainittakoon yhteiskunnan turvallisuus ja nuorten syrjäytymisen ehkäiseminen. Samoin kansallinen kilpailukyky edellyttää hallinnolta kykyä tarvittaessa nopeisiinkin päätöksiin. Toisaalta tarvitsemme tasapainoa vaalikaudet ylittävään pitkäjänteiseen talous- ja politiikkasuunnitteluun, perusteli parlamentaarisen komitean puheenjohtaja, kansanedustaja Tapani Mäkinen uudistusten tarvetta.
21.10.2014 15.35
Neuvosto sopuun EU-foorumista pimeän työn torjumiseksi ja hillitsemiseksiNeuvosto on päässyt sopuun niin sanotusta yleisnäkemyksestä, joka koskee eurooppalaisen foorumin perustamista pimeän työn torjumiseksi ja hillitsemiseksi. Foorumin tarkoituksena on koota yhteen kaikki pimeän työn torjuntaan osallistuvat valvontaelimet, kuten työsuojelutarkastusvirastot, sosiaaliturva-alan tarkastusvirastot ja vero- ja maahanmuuttoviranomaiset sekä muita sidosryhmiä, kuten EU:n tason työnantaja- ja työntekijäjärjestöjen edustajia.
21.10.2014 15.00
Kantelu tyytymättömyyden ilmoituksen hyväksymättä jättämisestä hylättiin kun kantelijalle oli ilmoitettu ratkaisun antamispäiväLapin käräjäoikeus oli 25.8.2014 ilmoittanut, että ratkaisu asiassa annetaan 29.8.2014. Ilmoituksessa oli kerrottu myös, että sillä milloin ratkaisun sisällöstä saa tosiasiallisesti tiedon, ei ole merkitystä määräaikojen laskemiselle. A:n tyytymättömyyden ilmoitus 11.9.2014 oli siten saapunut määräajan päättymisen jälkeen. Käräjäoikeus oli sen vuoksi ratkaissut asian oikein. (Vailla lainvoimaa 21.10.2014)
21.10.2014 14.30
Oppisopimukseen perustuvan uuden työsopimuksen tehneelle korvausta työsuhteen perusteettomasta päättämisestä Vaikka työntekijän uusi oppisopimukseen perustuva työtehtävä, jonka myötä työntekijän oli ollut tarkoitus kouluttautua valokuvaajan ammattiin, oli voitu purkaa koeajan perusteella, hänen aiemmin solmimansa työsopimus oli jäänyt voimaan, minkä vuoksi hänellä olisi ollut oikeus palata aikaisempiin työtehtäviinsä konsulenttina. (Vailla lainvoimaa 21.10.2014)
21.10.2014 14.01
Prof. Tomi Voutilainen: Oikeus tietojärjestelmän lokitietoihin – KHO 2014:69 Korkein hallinto-oikeus otti vuosikirjaratkaisussaan 2014:69 kantaa salassa pidettävien lokitietojen tiedonsaantioikeuteen viranomaisten toiminnan julkisuudesta annetun lain (julkisuuslaki) perusteella. KHO linjasi ratkaisussaan myös sitä, millä perusteilla lokitietoja on mahdollista saada. Vain päivää myöhemmin KHO:n vuosikirjaratkaisun julkaisemisesta Turun hallinto-oikeus antoi ratkaisun vankitietojärjestelmään kohdistuneesta lokitietopyyntöasiasta. Turun hallinto-oikeus päätyi tulkinnassaan siihen, ettei tietopyynnön esittäjällä ollut tiedonsaantioikeutta vankitietojärjestelmän lokitietoihin. Näyttäisi olevan ilmeinen tarve kehittää yleislainsäädännön tasolla säännökset tiedonsaantioikeuksista lokirekisterissä oleviin tietoihin, informaatio- ja tietoteknologiaoikeuden professori Tomi Voutilainen kirjoittaa Lakimies-lehdessä.
21.10.2014 13.55
Kotihoidon kokeilua aiotaan jatkaa vuoden 2016 loppuunHallitus esittää, että vuoden 2005 alusta aloitettua kotihoidon kokeilua jatkettaisiin vuoden 2016 loppuun. Kotona selviytymistä tuetaan kotipalvelun ja kotisairaanhoidon palveluilla. Kunta voi kokeilussa yhdistää sosiaalihuoltolakiin perustuvan kotipalvelun ja terveydenhuoltolakiin perustuvan kotisairaanhoidon kotihoidoksi.
21.10.2014 13.14
Perustuslakiblogi: Elektroninen massavalvonta – kustannustehotonta, eettisesti väärin ja perusoikeuksien vastaista Euroopan unionin seitsemännessä puiteohjelmassa rahoitetun SURVEILLE-tutkimusprojektin äskettäin julkistamassa tutkimusraportissa osoitetaan, että modernin elektronisen massavalvonnan keinot ovat paitsi tehottomia ja suhteettoman kalliita myös eettisesti hyvin arveluttavia sekä vastoin etenkin yksityisyyden suojan ja henkilötietojen suojan perusoikeuksia, kirjoittaa Perustuslakiblogin toimitus.
21.10.2014 12.33
Kun jäi varteenotettava epäilys siitä oliko vastaaja tosiasiallisesti saanut tiedokseen käräjäoikeuden postitse lähettämän yhteenvedon ja ilmoituksen ratkaisun antamispäivästä, menetetty määräaika oli palautettava Asiaa kokonaisuutena harkittuaan hovioikeus totesi asiassa jääneen varteenotettava epäilys siitä, oliko A tosiasiallisesti saanut tiedokseen käräjäoikeuden 12.6.2013 postitse lähettämän yhteenvedon ja ilmoituksen ratkaisun antamispäivästä. Näin ollen hovioikeus katsoi, että määräajan palauttamiselle oli tässä asiassa erittäin painavia syitä. Määräaika oli hakemuksen mukaisesti palautettava. (Vailla lainvoimaa 21.10.2014)
21.10.2014 12.10
Vaatimus perinnön sopimusjaon muuttamisesta oli lakiin perustumaton – myös kanne mielipahan korvaamisesta hylättiin haastetta antamatta Oikeudenkäymiskaaren 5 luvun 6 §:n 2 momentin mukaan tuomioistuimen on haastetta antamatta heti hylättävä kanne tuomiolla, jos kantajan vaatimus on selvästi perusteeton. A:n vaatimus perinnönjaon muuttamisesta oli lakiin perustumaton ja siten selvästi perusteeton. Tämän vuoksi käräjäoikeus hylkäsi vaatimuksen haastetta antamatta. Kysymys myös mielipahasta aiheutuneen vahingon korvaamisesta, jota koskeva vaatimus samoin hylättiin. Hovioikeus ei muuttanut käräjäoikeuden tuomiota. (Vailla lainvoimaa 21.10.2014)
21.10.2014 12.00
Sivistysvaliokunta: Lukioista säästetään liikaa
Eduskunnan sivistysvaliokunta pitää erityisesti opetuksen ja koulutuksen saatavuuden, laadun ja vaikuttavuuden kannalta erittäin huolestuttavana niitä ylisuuria, kumuloituvia kokonaissäästöjä, joiden kohteeksi opetus ja tutkimus on vuodesta 2012 asti asetettu ja asetetaan edelleen. Opetus- ja kulttuuriministeriön hallinnonalalta leikkautuu hallituskaudella yli 10 prosenttia resursseista.
21.10.2014 11.35
Työnantajalle voitto "kilometririidassa" Työntekijän ei katsottu olleen oikeutettu vaatimiinsa kulukorvauksiin, kun asiassa oli selvää, ettei hänellä ollut ollut vastaavia ajokilometrejä. Sillä seikalla, että yhtiö oli aluksi maksanut kilometrikorvausta enemmän kuin työntekijällä oli ollut kodin, työpaikan ja työkohteen välisiä matkoja, ei ollut merkitystä asian arvioinnissa. Työntekijän vaatimus päivittäisistä kilometrikorvauksista hylättiin ja KO:n tuomio kumottiin. (Vailla lainvoimaa 21.10.2014)
21.10.2014 10.44
Luuli ampuvansa hyökkäävä karhua, mutta ampuikin hämärässä liikkunutta toista metsästäjää reiteen - syyllistyi vammantuottamuksen sijasta törkeään vammantuottamukseen ja metsästysrikokseen Metsästäjä, joka oli olettanut ampuvansa hirvikiväärillä 30-40 metrin päässä ollutta hyökkäävää karhua, mutta olikin ampunut vähäisessä valossa tunnistamatonta liikkuvaa toista, punaiseen takkiin ja lakkiin pukeutunutta metsästäjää reiteen, tuomittiin törkeästä vammantuottamuksesta ja metsästysrikoksesta yhteiseen 80 päiväsakon sakkorangaistukseen sekä 2 vuoden metsästyskieltoon. Menettämisseuraamusta ei tuomittu. (Vailla lainvoima 21.10.2014)
21.10.2014 9.30
Vuokralaisen ei näytetty viettäneen häiritsevää elämää enää varoituksen jälkeen - vuokrasopimusta ei voitu purkaa eikä edes irtisanoa Yhden naapurin, joka oli ainakin kaksi kertaa erehtynyt siitä, mistä häntä häiritsevä musiikki oli kuulunut, kertomuksen ei katsottu olleen riittävä näyttö siitä, että vuokralainen olisi viettänyt asunnossaan häiritsevää elämää annetun kirjallisen varoituksen jälkeen. Näin ollen vuokrasopimusta ei ollut oikeutta purkaa. Koska irtisanomista oli pidettävä vuokralaisen olosuhteet huomioiden kohtuuttomana, vuokranantajalla ei ollut hyväksyttävä syytä edes irtisanomiseen. (Vailla lainvoimaa 21.10.2014)